Papersnake/gushiwen huggingface dataset:
春和铁崖先生水仙入韵
贝琼（元代）

千叶名花阆苑移，浓香百和为重肌。藻翘半脱春如醉，翠袖轻扶夜更痴。

赋就陈王空自怨，佩遗交甫至今疑。承恩不向金涂立，入道初将羽帐离。

步月有时羞素女，行云无意妒瑶姬。水边寂莫谁能赏，林下风流总未知。

肠断二生孤旧约，眼明万槁出新枝。朱弦五十闲瑶瑟，黄九为君重赋诗。
和秀野韵二首 其二
朱熹（宋代）

久矣安岑寂，山栖恨不深。谩将门自掩，那有客相寻。

炙背迎朝景，加趺度夕阴。感君传秀句，把卷独呻吟。
渝州春雪
冯山（宋代）

青帝云车碾玉尘，阴机和雨付江神。巧将清冷三巴景，妆出繁华二月春。

已凛寒威驱瘴疠，更流和气助陶钧。劝农使者虽欢赏，犹念无衣索拊循。
角招 怀半塘日下
朱祖谋（清代）

送君后。沧江晚、望风几度搔首。雁边寒讯逗。破驿老枫，游倦时候。

天涯未负。怕负却、十围垂柳。素石清泉尽有。奈今夕，玉关情，祓清愁无酒。

知否。乱尘涨袖。夷歌野哭，销得残阳骤。庚郎魂断久。

迸入江南，玉龙哀奏。冰霜共守。剩一抹、峰眉依旧。

梦咽西窗烛瘦。待商略、白鸥心，回肠又。
鹧鸪天 题双头莲二首
刘敏中（元代）

脉脉谁教并蒂芳。情缘何许苦难量。西风香冷同幽怨，落日红酣对晚妆。波浩荡，月微茫。湘灵寂寞下横塘。不堪回首鸳鸯浦，一样相思只断
具茨颂
黄庭坚（宋代）

帝省具茨，在国南屏。
笃生韩公，补天子圣。
文武韩公，其德庭方。
补职不宜，乃宣力四方。
四方维则，归补我衮职。
西羌不庭，王师濯濯。
奏功不时，公请命行。
公出抚师，王师矨矫。
羌戎震惊，其薮泽是狩。
复我王土，将筑於河之浒。
人亦有言，功不在初，其溃於成。
阴有齿牙，以猾覆城。
天子圣神，知我公孔武。
公虽归止，四方以无悔。
京师之屏，公曰维许乐土。
赫赫王命，北门是处。
公治北门，有条有叶。
夷根披节，蟊贼是伐。
惠及寡，日用饮酒。
万有千载，乐公寿考。
公御宴喜，乐酒温克。
宾秩醉饱，柔嘉维则。
维公之德，万有千岁。
畀公遐福。
陟彼具茨，松柏孔硕。
若济巨川，维舟檝是度。
瞻彼具茨，有渰其阴。
如彼岁旱，视公作霖。
公至北门，河润九里。
公归本朝，万物露雨。
帝顾具茨，公归庙堂。
为天下师傅，於大隗有光。
於大隗有光，公寿考无疆。
望云台
彭汝砺（宋代）

欲望都门春正深，高台孤绝更登临。空云霭霭生归思，鸣雁雍雍多好音。

华盖荧煌天半际，瀛洲缥缈海中心。江天抱病频搔首，自笑纷纷雪已侵。
再用子虚韵和呈骏发次颜 其二
沈与求（宋代）

十里笙箫沸市楼，已占风物两优游。人从月窟开青嶂，灯挟星优映碧流。

曲席深杯成径醉，长廊古寺溢清愁。暗中我亦知公在，彊对兰膏为举眸。
重阳已过半月菊花方开二首
杨公远（宋代）

过了重阳半月余，菊花方见放东篱。
香清不减登山日，色好偏过泛酒进。
餐落英真成浪语，存荒径岂是虚辞。
生来宁耐风霜挫，晚节腾芳满世知。
丹霞十二咏 其八 丹梯铁锁
成鹫（清代）

凿壁扪萝上翠微，老僧见惯步如飞。朝随林鸟排云去，暮逐岩猿带月归。

自恨丹梯延俗客，谁攀铁锁到山扉。何当截断红尘路，独占孤峰饱蕨薇。
秋晚
张名由（明代）

迢迢幽溪上，寂寂野人居。
泠泠风入树，鸡鸣墟。
白日三杯酒，清秋一草庐。
闲花阶下笑，谓我意何如。
独步小园四首
曾几（宋代）

山衣重叠六铢轻，淡拂槐花染不成。
报答春工选何物，鹅儿黄酒十分倾。
再赋柳枝词二阕 其二
韩琦（宋代）

叶叶新长约黛蛾，丝丝轻软任风梭。啼莺便学歌喉啭，知是春来舞意多。
宿九峰次早黄八哥载酒来
韩淲（宋代）

鹧鸪鸣山翠，松日行晓光。一庵远市廛，自惜宜自藏。

瑟瑟闻人迹，熙熙见壶觞。老境为献酬，笔到诗成章。
观山四首
陈造（宋代）

晴春载酒小徘徊，倏作冲泥冒雨回。
毕竟山灵嫌俗驾，即今还殷阿香雷。
骢马行
朱诚泳（明代）

个马双睛湛秋水，狮子精神骊龙耳。神奇传自渥洼来，万里奔云贡天子。

圉人控出御河堤，诏归豸史随驱驰。九衢駊騀拥尘雾，雕鞍玉辔增光辉。

双旌引出经都市，贵戚豪门总趋避。石崇金谷尽搜残，杨氏冰山都踏碎。

昨日天书下乌府，乘骢远入函关路。华岳三峰亦动摇，皇天一德劳敷布。

咫尺天颜地有馀，冰清玉洁真璠玙。一天明月照旌节，万里春风随简书。

喜是青年致身早，台端风裁惟君好。长安门外雨初晴，送君又上长安道。

极目神京气郁葱，风生马首摇玲珑。人间神骏恐难絷，还入天闲仗马中。
和林处士梅诗八首
刘学箕（宋代）

寂寞吟怀谁与开，前村除是竹边梅。
清尊撩触香三嗅，短日吟搜肠九回。
石路与风随袖入，茆檐和月上窗来。
几番客散庭空处，独倚寒梢更一杯。
读曹公传
黄庭坚（宋代）

南征北伐报功频，刘氏亲为魏国宾。
毕竟以丕成霸业，岂能于国作纯臣。
两都秋色皆乔木，二祖恩波在细民。
驾驭英雄虽有术，力扶宗社可无人。
山居寂寥与世如隔是非不到荣辱两忘因忆秋崖工部尝教以我爱山居好十诗追次其韵聊写穷山之趣 其七
吴锡畴（宋代）

我爱山居好，枌榆老故丘。好峰当户立，远水护田流。

鼓响移秧日，耞鸣穫稻秋。年丰身老健，一饱外无求。
种竹
释广闻（宋代）

香严活葬在南阳，知是所知忘未忘。猛虎不应餐伏肉，听教风雨细商量。
韩退之蓝田丞厅记所谓雁鹜者相承以为吏每切
徐侨（宋代）

退之作文自天巧，读者未免加人私。
纸尾连衔行雁鹜，同僚翻作刻木期。
句读中分肯趣短，一辈抱睨何多为。
自唐及今袭讹舛，文公有神应点嗤。
清友园探梅 其一
郑孝胥（清代）

海波淡对道人閒，胜日清游一破颜。谁见春风甘寂寞，朱霞白鹤满空山。
春日游北山三贤祠寄怀郑师
莫与齐（明代）

出郭恣吟眺，蹑屐北山阿。芳树鸣仓庚，曲池扬文波。

石径合苔藓，春风吹茑萝。逶逦大道傍，新祠郁嵯峨。

飞甍矗虹霓，翠霭四壁多。中祀三先生，名德永不磨。

缅怀朱邸客，曾此驻鸣珂。两楹揭丽藻，高榜挥银戈。

贱子陪后乘，握手同婆娑。班荆泛羽觞，不嫌醉颜酡。

襜帷日以隔，邈若山与河。因风寄长臆，伸纸难缕覼。
梁溪舟中
曹仁虎（清代）

梨花如雪柳如丝，新水初生拍橹枝。长爱黄公涧边路，一篷疏雨品茶时。
貂裘换酒 和龙生
何振岱（清代）

旧友还余几。况平生、幽怀孤尚，如吾刘子。少壮相怜今俱老，也算白头兄弟。

宜无间、三生良会。南朔年年劳梦想，恨花时、不共乡园醉。

辜负甚，真堪悔。

云烟饱阅无他异。只余年、蹉跎须补，藉明心地。归与先生同灯火，领取儿时书味。

把旧业、从新温起。承露梅梢商点易，转春魂、未必天无意。

凭好语，为君慰。
映碧园产并头莲三十首 其三 三江
孙传庭（明代）

矫矫风尘外，竞芳两不降。秪因无物并，只许自成双。

湛露分襟挹，炎威合力扛。芙蓉空好妒，冷落向秋江。
南池晨望
羊士谔（唐代）

起来林上月，潇洒故人情。铃阁人何事，莲塘晓独行。

衣沾竹露爽，茶对石泉清。鼓吹前贤薄，群蛙试一鸣。
春吟四绝
张榘（宋代）

岸草不知缘底绿，山花试问为谁红。
元造本来惟寂寞，年年多事是春风。
题陈体仁判官休斋
洪适（宋代）

翔缨彯组盍中留，绿水芙蓉且漫游。过耳从教千不是，处心浑欲一宜休。

炉中异馥非多爱，架上新签弗外求。寂寂掩扉无所事，饱听风竹韵凉秋。
乐神曲录三 其二 乡厉
沈贞（元代）

雄何为兮厉于乡，祀有时兮享有尝。赭白马兮青盖，明而无兮晦而在。

屏方相兮去傩，神巫进兮舞且歌。雄欣欣兮远逝，不水旱兮不疵厉。

乐吾民兮世世。
寄西弟六首
刘黻（宋代）

寂寂书堂秋夜凉，一编心画一炉香。
弟兄动是经年别，羞见天边有雁行。
清远邀李景渠小集鳌塔寺
游朴（明代）

江上遥山碧四围，相将仙侣辟禅扉。玉山濯濯挥谈麈，金地涓涓曳舞衣。

一曲暂留双旆驻，孤怀先逐片帆飞。与君共有缑山约，鹤驾无妨早晚归。
谢人饷蕨
释居简（宋代）

瓦盂亭午未闻歌，少负心初负腹多。薇蕨不侵耕凿地，八珍柰此属餍何。
偈颂一百四十一首 其一○一
释师范（宋代）

来无所从，南高峰，北高峰。去无所至，东涧水，西涧水。

幻泡忽灭，證得乌龟成白鳖。清风未已，须信高原元不死。
游华藏庵
杜依中（清代）

百年尘劫里，过眼一风灯。解脱人皆佛，清闲我亦僧。

升沈原有故，梦觉果何凭。借得蒲团力，消磨障几层。
送元卫弟赴长亭盐场
楼钥（宋代）

阿连生而秀，二亲所甚爱。
仲兄勤拊养，遇事辄如诲。
干蛊静而办，胸次无卑隘。
今焉职牢盆，官宇临渤澥。
毋谓官为小，要使所居大。
毋言才可了，检身到纤介。
我家门户重，衣冠绵数代。
当以诚心求，子视勿自懈。
亭民亦良民，孰谓俱无赖。
官吏既扰之，兼并责逋债。
熬波亦良苦，乐岁色犹菜。
输盐不得钱，何以禁私卖。
所在积蠹久，良法浸多坏。
吾闻不无术，更当审利害。
熟视不为谋，空餐愧难盖。
不应行一切，遽使绝称贷。
富者能寡取，倍息久仍在。
贫者庶少宽，公私可缓带。
母年登九十，家居幸康泰。
其家不从政，礼经有深戒。
幸子去不远，时时可归拜。
小别不足惜，轻舟送前迈。
代陈季若上张帅
林光朝（宋代）

骀荡春风散百城，钓鳌江上棹歌声。
官军不遣征徭少，烧尽柴炉说太平。
大中祥符封禅十首
真宗（宋代）

毖祀柔祗，报功厚载。
思文太宗，侑神严配。
钟石斯和，笾豆咸在。
永锡坤珍，资生为大。
奉和鲁望渔具十五咏。舴艋
皮日休（唐代）

阔处只三尺，翛然足吾事。低篷挂钓车，枯蚌盛鱼饵。

只好携桡坐，唯堪盖蓑睡。若遣遂平生，艅艎不如是。
和米芾为梁唐不收慰问帖寄诗
薛绍彭（宋代）

圣贤尺牍间，吊问相酬答。
不笔或无意，兴合自妍捷。
名迹后人贵，品每分真杂。
前世无大度，危乱相乘蹑。
白发如莲帽，騧马似瓜贴。
触事为不祥，凶语弃玉躞。
料简纯吉书，乃有十七贴。
当时博搜访，所得固已狭。
于此半千岁，历世同灰劫。
真圣扫忌讳，尽入淳化箧。
巍巍覆载量，细事见广业。
唐人工临写，野马成百叠。
硬黄脱真迹，勾填本摹榻。
今惟典刑在，后世皆可法。
盘洲杂韵上 蜂房
洪适（宋代）

石是蜂窠变，蜂来有处藏。不须开户牖，薜荔为穿房。
题王孙口致爽亭赓陈左史韵
陈宓（宋代）

谁结危亭碧玉堆，西山爽气唤仍回。
岚光只恐不堪着，更遣新诗勾引来。
即席送吕居仁
韩驹（宋代）

一樽相属两华颠，落日临分更泫然。蹀躞鸣珂君得路，伶俜散策我归田。

近闻南国生涯尽，厌见西江杀气缠。欲买扁舟吴越去，看山看水乐馀年。
雪居为安上人赋
黄庚（元代）

云压西湖水欲冰，雪封楼阁玉棱层。
夜来门外深三尺，应有齐腰独立僧。
菩萨蛮·小红桃脸花中笑
刘焘（宋代）

小红桃脸花中笑。笑中花脸桃红小。垂柳拂帘低。低帘拂柳垂。红花风鬓绕。绕鬓风花红。归路月沈西。西沈月路归。
和尹叔见寄 其二
李正民（宋代）

心似行云忆故山，干戈满地欲归难。愁肠索寞频浇酒，病骨支离懒正冠。

郑太田多犹乏食，阮公钱入便辞官。久知身世皆如梦，万事何须苦控抟。
大悲院题壁 其二
查为仁（清代）

眷此东林社，来寻惠远师。坐深凉意满，吟苦树阴移。

白鸟冲残照，青芦响暮飔。一层楼上望，浩荡自伸眉。
游仙词三十三首
王镃（宋代）

宝花如雨落龙楼，上界遥观下界秋。
金凤一声天欲晓，银河光趁月西流。
和郑闳中仙居十一首 其九
陈襄（宋代）

我爱仙居好，惭无德政馨。下车时问疾，治狱日空囹。

老吏贫归里，苍生馁在庭。惟忧泽未至，岂敢渎邦刑。
题宛陵张待举曲肱亭
黄庭坚（宋代）

仲蔚蓬蒿宅，宣城诗句中。
人贤忘巷陋，境胜失途穷。
寒葅书万忘，零乱刚直胸。
偃蹇勋业外，啸歌山水重。
晨鸡催不起，拥被听松风。
王深道别酒走笔次韵
葛绍体（宋代）

取友但闻道，不问年先后。西涧吾世交，岂在接杯酒。

言归复言归，光怪愿袖手。楼崎灵泉山，松柏岁寒友。
看西涧作画戏作长句
钱世锡（清代）

村优登春台，歌舞眩儿童。儿童观剧亦何乐，但爱官人乌帽穿袍红。

世人看画亦论诗，何异村童看剧短识知。白描高手屏不爱，惟爱十斛涂胭脂。

西涧作画如作诗，沈吟取格每逾时。忽然有得快落笔，雨叶风枝随手为。

劝君伸纸弗高格，多画牡丹多著色。商彝周鼎弃沟渠，吴门药制宣炉百金直。

我今颓唐百不惜，胡琴碎市亦何益。望君画贵多直钱，分我润笔沽酒吃。
赋得金盘露送宋显夫佥事之山南
程益（元代）

凤城仙客来扬州，便当解此千金裘。丹丘夜出玛瑙瓮，洞庭春泛瑶华舟。

看花路入竹西寺，吹箫人倚桥边楼。船头对月且独饮，锦袍明日金陵游。
送张巨苦
朱翌（宋代）

天方六月暑，君有千里行。
相从苦不款，惜别难为情。
发轸子胥苦，落帆石头城。
火云午尤奇，水风晚更清。
辉辉萤自烛，嘒嘒蝉争鸣。
今代太史氏，昔者兰台英。
人如晋宋间，诗与颜谢并。
吾君志恢复，求士出至诚。
玉堂紫微省，待子来经营。
送潘廷俊任广东德庆州州同知二首 其二
张弼（明代）

之官德庆过南安，触我老怀千百端。铁汉楼头风烈烈，金莲山百月团团。

高崖巳凿羊肠路，钜石俱销鸡脚滩。君肯携壶寻旧迹，梅花国里正清寒。
次韵同舟诸丈
陶梦桂（宋代）

古岸留云色，晴江老日华。
捉船人上水，挝鼓客还家。
已自身如叶，何堪眼更花。
摇摇强招饮，茅店酒旗斜。
翁士特借韵见及复答之
李处权（宋代）

许国以身身反辱，十日呼天鬓凋绿。
蛮貊直倚忠信行，我心不凋顾何卜。
生喜柴愚恶鮀佞，封侯岂谓能钩曲。
可怜论交道大丧，云雨纷纷手翻覆。
望郎胸中横万卷，日破千篇酹一斛。
雅好上取唐虞器，多闻远识肃慎镞。
桃李不言自成蹊，家法整如官府肃。
四海人高悬犊鼻，定知不作穷途哭。
郎君天池渥洼种，堕地惊人千里足。
夜光联璧乃暗投，刮膜金篦快三复。
草玄正忆扬雄宅，我今皇皇未有屋。
余波岂止九里润，周也意在监河粟。
题水墨云山雨意画
德祥（元代）

云压树头兼雨气，水流溪口夹秋声。就岩著个茅亭子，不必青山定有名。
送曹商之宿州兼简骆偃
释宇昭（宋代）

病起春城暮，行心暗结愁。
全吴无旧业，半世祇羁游。
岛雾沈晴树，汀烟入夜舟。
故人应老大，佐幕久淹流。
菩萨蛮
成岫（清代）

绿杨深处黄鹂坐。苍苔门巷无人过。帘卷接湖光。六桥车马忙。

锦塘花历乱。云拥雷峰暗。触绪抚瑶琴。澄怀一寄心。
赠冯慕冈华省衷何玉岘南还 其二
张萱（明代）

扑遫辕驹辈，狰狞柙虎群。乞灵唯九庙，蹈尾有三君。

补牍如填海，排阍空叫云。殊恩原不测，宁遣外庭闻。
何利见新居四咏 其三 偃寂轩
孙觌（宋代）

玉辂亲巡万里沙，金鞭断折五侯家。胡尘阗空箭满眼，天地黤侯推龙蛇。

何郎筑室山间曲，桃花流水空藏遮。一榻清风驾两腋，尚嫌蚁斗静中哗。
载诵佳撰勉答阳春
宋伯鲁（清代）

洞门荒雪莽连天，岂意琼崖吐瑞莲。珠勒晓参金粟帝，银屏凉瑞蕊宫仙。

佩环摇曳敲冰骨，风月高寒耸玉拳。欲写素心谁共此，芙蓉掌上几经年。
题月山新居
徐荣叟（宋代）

宠任辞枢极，新居卜月山。
人从生处乐，天与老来闲。
翠拥千峰秀，罗萦一水湾。
佳哉得真乐，恨不早知还。
赠韩慕庐阁学 其二
吴苑（清代）

齐梁诡矜艳，纤细争雕锼。燕许号大文，亦仅沿其流。

韩愈起八代，排奡空侪俦。赤手拔鲸牙，鞭笞蛟与虬。

迢迢九百年，榛莽仍翳幽。咬哇与萧摋，大雅方独忧。

先生嗣家学，缵述遥相求。炯如揭日月，其辉瞩九州。

众星始知归，斗极悬高秋。
送乐鼎仪归东平
郑元祐（元代）

岱宗高入帝青寒，策马东归不厌看。一变便兴周礼乐，两生那识汉衣冠？

雨休树下碑仍在，云起封中玉未刊。更上灵光殿基望，冥冥鸿鹄有修翰。
兰陵王（春雨）
高观国（宋代）

洒虚阁。幂幂天垂似幕。春寒峭，吹断万丝，湿影和烟暗帘箔。清吹晚来觉。佳景愔愔过却。芳郊外，莺恨燕吹，不管秋千冷红索。

行云楚台约。念今古凝情，朝暮如昨。啼红湿翠春情薄。谩一犁江上，半篙堤外，勾引轻阴趁暮角。正孤绪寂寞。

斑驳。止还作。听点点檐声，沈沈春酌。只吹入夜东风恶。怕催教花放，趁将花落。冥冥烟草，梦正远，恨怎托。
明叔每见过不久辄去仲威尤难招致索居书事呈二君
赵蕃（宋代）

可人费招呼，柰此陈与胡。问事失昏忘，论诗辨精粗。

清风不可失，白日易成晡。欲睡难安枕，翻书得踞炉。

聒人纷宿鸟，对面走饥鼯。啁哳聊容汝，睢盱反闯吾。

宁无捕黄口，亦有聘狸奴。
述古德遗事作渔父词八首 其一 万回
释德洪（宋代）

玉带云袍童顶露，一生笑傲知何故，万里归来方旦暮。

休疑虑，大千捏在毫端聚。不解犁田分亩步，却能对客鸣花鼓，忽共老安相耳语。

还推去，莫来拦我毬门路。
荆山刘成道相过
释居简（宋代）

系船敲竹户，剥啄异常声。灯醒夜来喜，猿因晨起惊。

葵英和露熟，云子与秋明。恨杀西风急，如何驻水程。
减字木兰花
赵长卿（宋代）

半窗斜月。茅店萧条灯已灭。床下蛩声。声动凄凉不忍听。

终宵无寐。覆去翻来真个是。屈指归期。应是梅花烂熳时。
辛亥各口占十绝
刘克庄（宋代）

诛虎窃弓谁继者，留邕执笔定何如。
东都台阁犹多士，未便无人续汉书。
御制太皇太后挽词四首
范祖禹（宋代）

任姒基王迹，涂莘首化风。
德超千古上，治定九年中。
日月无私照，乾坤不宰功。
宁神登太室，永佑宋无穷。
舟过凌歊台，望谢家青山
杨万里（宋代）

南风久别忽言还，又苦河流九曲湾。
若要顺风兼顺水，柂头背指谢家山。
投宿圣仙寮
赵蕃（宋代）

已惭叩户惊庄梦，更喜置床邻毕翁。
新醅未熟不可尝，旧酒虽毕聊入用。
道人深居怕宾客，老子频年惯行役。
细听木杪风向息，起视月沈天正黑。
次韵仲甄见贻
李流谦（宋代）

向来出处有心期，未厌云霄戢翼飞。
留滞兼旬空怅望，逡巡半路偶同归。
却欣夜语仍连榻，尚忆朝回日典衣。
里闬齐年班又接，世间如我与君希。
和叔宜弟 其一
彭汝砺（宋代）

悠悠白云飞，戚戚感我情。白云行四方，顾我岂惮行。

投袂起番行，荷担指宜城。所怀再踰秋，计以顷刻成。

远装有书帙，贫囊无金籯。马羸半徒步，仆瘦复兼程。

天寒雪频飞，山阻路少平。林端虎豹迹，驿后豺狼声。

我行有所怀，虽壮如孩婴。入门旅愁破，侍席春风生。

丁宁道怀感，恻怛一坐倾。我今授汝记，汝当以孝名。

孝能事其亲，荣亦及乃兄。乃兄久衰矣，山川倦遐征。

归与治尔田，我归耦而耕。
句
王靖（宋代）

欲往海上吞鲸鲵。
容管
陶弼（宋代）

一年勾漏守，寻尽洞中天。
佛记庐藏用，仙坛葛稚川。
醒心西驿水，烧眼碧池莲。
我岂无新事，诗碑与酒泉。
钓鱼
李群玉（唐代）

七尺青竿一丈丝，菰浦叶里逐风吹。

几回举手抛芳饵，惊起沙滩水鸭儿。
观音赞
释智朋（宋代）

十方圆明，应现非一。
眼看净瓶，坐盘陀石。
杨枝入手时，一滴是一滴。
送虞察院
姜特立（宋代）

岳牧用词人，古今诚罕有。
君侯东南隽，锦心仍绣口。
生从谢朓城，日对敬亭阜。
梅翁丈人生，味古若玄酒。
君能兼众作，活法参已久。
今兹守双溪，诗思如河剖。
前追东阳侯，近继南涧叟。
璀璨珊瑚钩，盘屈蛟螭钮。
往来互酬赠，觉我殊秽丑。
砂砾投公筐，珠玑落吾手。
苏李隔遥天，王刘同魏圃。
风骚难并世，道义况有取。
高篇许编缀，泰华侪部数。
不辞附冥鸿，庶以图不朽。
君王爱其才，复易吴门守。
韦郎五字句，寂寞今其耦。
森戟尚高门，凝香犹故牖。
想当吟哦时，妙思出齏臼。
只恐凤诏催，去作仙班首。
载赓清庙颂，千古换星斗。
得句勿相忘，时寄山中友。
十六字令 钱
周日蕙（清代）

圆。榆荚苔纹也化仙。休长叹，买尽世间欢。
寄题赵德成东岩
方岳（宋代）

好山倒合诗人管，新出东岩付此公。
略向画图曾半面，石床定许听松风。
念奴娇（丁卯生朝）
刘克庄（宋代）

小孙盘问翁翁，今朝怎不陈弧矣。翁道暮年惟只眼，不比六根全底。常日谈玄，余龄守黑，赤眚从何起。鬓须雪白，可堪委顿如此。

心知病有根苗，短檠吹了，世界朦胧里。纵有金篦能去翳，不敢复囊萤矣。但愿从今，疾行如鹿，更细书如蚁。都无用处，留他教传麟史。
菊山诗
宇文公谅（元代）

秋菊兮青青，丛生兮山下。绿叶兮欣荣，纷金英兮楚楚。

白露降兮百草蘦，蹇孤芳兮孰伍。若有人兮苕东，企元亮兮高风。

苟中情兮永契，旷百世兮相从。琴无弦兮尊有醑，南山为宾兮花为侣。

归来兮归来，微斯人兮谁与！
青玉案·征鞍不见邯郸路
佚名（宋代）

征鞍不见邯郸路。莫便匆匆去，秋风萧条何以度。明窗小酌，暗灯清话，最好留连处。
相逢各自伤迟暮，犹把新诗诵奇句。盐絮家风人所许。如今憔悴，但馀衰泪，一似黄梅雨。
鄂渚赠祥公
贯休（唐代）

寂寥堆积者，自为是高僧。客远何人识，吟多冷病增。

松烟青透壁，雪气细吹灯。犹赖师于我，依依非面朋。
三月十六夜闻公园笑语声有作 其一
林朝崧（清代）

士女梅边与柳边，笑谈声彻卧床前。嫦娥似解怜余病，度水穿窗照独眠。
小游仙七首 其五
周密（宋代）

一径松花满路香，琤琤玉杵捣玄霜。有时骑鹤月中去，流水白云生晚凉。
鹧鸪天
晁端礼（宋代）

数骑飞尘入凤城。朔方诸部奏河清。圜扉木索频年静，大晟箫韶九奏成。

流协气，溢欢声。更将何事卜升平。天颜不禁都人看，许近黄金辇路行。
灵洲
李昴英（宋代）

眼前无限往来舟，射利干名不肯休。
少见人心如此寺，屹然砥柱在中流。
浣溪沙（荣国生日四首·四之一）
张纲（宋代）

罗绮争春拥画堂。翠帷深处按笙簧。宝奁频炷郁沈香。

海上蟠桃元未老，月中仙桂看余芳。何须龟鹤颂年长。
沁园春 其四 美人心
徐石麒（清代）

一点灵犀，无有人知，荧荧到今。在若耶溪畔，浣纱曾捧；

上阳宫内，欲锁难禁。才寄双眉，又拈三指，好向风流谱上寻。

黄昏后，看篆香成字，吹玉传音。

花间重掩罗襟。恐未许游蜂试浅深。怕长卿膝上，瑶琴巧拨；

虎头画里，棘刺轻针。笑靥将来，眼波递出，珍重相思一寸金。

分明处，在丁香舌上，细语微吟。
法轮寺
折彦质（宋代）

路转崎岖岭，水藏委曲田。
茂林深似海，古刹湛如渊。
岣嵝未可到，禹碑真谩传。
西林归恐暮，欲去又茫然。
和姜邦杰春坊续丽人行
杨万里（宋代）

玉人自惜如花面，不许黄鹂鹦鹉见。
若令画史识倾城，写遍人间屏与扇。
春光嬾困扶不起，吹残玉笙也慵理。
是谁瞥见一梳云，微月影中扫穠李。
阿昉妵周不姓顾，笔端那得莲生步。
无妨正面与渠看，看了丹青无尽处。
古来妍丑知几何，嫫母背面谩人多。
君不见汉宫六六多少人，画图枉却王昭君。
是时当面看写真，却遣琵琶弹塞尘。
不如九京唤起文舆可，麝煤醉与竹傅神。
上余倅生辰唐律十章
唐士耻（宋代）

谌旴二母毕从姑，各献蟠桃曳紫裾。
共把我公游咏处，从头善倾满阶除。
题天童寺朝元阁
吉雅谟丁（元代）

海内兵尘已十年，上方钟鼓独依然。史臣锡号承天宠，中使函香出御筵。

山列九龙蟠紫翠，楼开五凤敞云烟。篮舆亦有登山约，拟听松风借榻眠。
傅冲益寄淮口阻风及清淮道中诗二首又次涟水一首用其韵和寄 其二
程俱（宋代）

青山照长淮，气象一方冠。清光堪溶溶，洛尾杀湍悍。

斯游今一纪，回首若朝旦。尘容故如昨，凡骨终不换。

但于憔悴馀，生死知一贯。归田食不足，乘障力难捍。

折腰委吏间，亦岂愧儒缓。自君弹冠西，吾事足悲惋。

坐看秋空云，已复澹河汉。鲜欢杯杓乾，绝学编策断。

西山虽爽气，乌帻安敢岸。思君笑言乐，目送归翼乱。

朝来得新诗，一一锦绣烂。尘膺久结约，邂逅百忧泮。

何当索此身，久矣次山漫。
元宵雪
胡仲弓（宋代）

灯火楼台白玉铺，这般禅瑞不如无。
谁能断取维摩手，画出元宵踏雪图。
张绍祖双秀亭
王庭圭（宋代）

义山山下三丞相，门倚山光照户庭。盛事流传千载后，寒空高并两峰青。

双崖过雨好云气，绝壁参天列画屏。更羡君家亭子近，细听泉溜响泠泠。
宿白云倚山楼
陈良玉（清代）

露下森然万木稠，掩关人静意幽幽。泉将鸟梦分中夜，风约松涛共一楼。

暗壑有光看误月，空山无寐坐惊秋。村鸡未唱晨钟动，十五年前忆旧游。
咏刀鲚二首 其二
王源生（清代）

江海搜材铁网宽，不祥金忽跃风端。本来李相胸中物，误佐王风席上餐。

用作和羹空此辈，操防伤手怪无端。比来名士多于鲫，试比铅刀一割难。
题画牛 其一 李密
王鏊（明代）

牛背蒲鞯稳若舟，吾伊声里触前驺。当时项羽成何事，能使郎君读未休。
诗一首
袁思永（宋代）

万叠云山拥郡楼，凭栏下瞰卧龙湫。
二年吏役何曾到，孤负清风月白秋。
和啸石仲兄下帷罨画楼二首 其二
安伟（清代）

照水梅花发，楼高得小溪。白云居士卧，罨画古人题。

墨洒凌云笔，鸿留印雪泥。青青窗外竹，好共阿咸栖。
六月二日大雨如注山涧水溢 其一
韩淲（宋代）

午夜风生雨泻檐，纱幮竹簟梦钧天。晓来拍岸波声急，六月如秋意飒然。
社中观餐霞王叟塑佛赋赠
李之世（明代）

观世尽虚假，痴人妄认真。偶然拈一土，捏作大圣神。

金碧与丹艧，涂抹及污漫。体魄俨然具，姿容眇若新。

观者诧奇绝，悲仰极欢忻。回看一块土，丹垩众具陈。

土木何情者，胡然忽现身。凭君双手眼，变幻殊绝伦。

千人千手眼，观者如一人。君岂普眼佛，能摄众眼根。

君岂兜罗手，而转大法轮。天地一幻师，万类属陶甄。

君巧侔造物，玄玄众妙门。工技信无匹，风期亦可亲。

瘿钵樛藤杖，青袍白帻巾。矫矫云中鹤，飘飘岭上云。

长揖归匡庐，五老斗嶙峋。
和始平公梦中有怀归之念作诗始得两句而寤因
司马光（宋代）

元宰抚洪钧，四海可熏灼。
至人养天真，视此犹婴缚。
出入金鼓威，寤寐琴樽乐。
乃知伊吕心，未始忘丘壑。
余以双鸡饷彭子发初不知其皆雌也既而易之其谬如前子发有诗因次其韵
赵鼎臣（宋代）

家贫苦厌鸡，粱稻费畜养。群居颇狼籍，庶类日崇长。

持以赠东家，料择增卤莽。经旬默不鸣，先生为拊掌。

马也牝而骊，达士有遗相。望之似木鸡，何尝微技痒。

当令守其雌，不必厉清吭。开笼郑女双，对舞江妃两。

索我于形骸，见为无乃爽。聊复相解颐，风来闻笑响。
呈刘子卿四首
赵蕃（宋代）

南渡六十载，况谈元佑时。
故家垂欲尽，遗事莽难知。
文字既多舛，传闻宁破疑。
唯公有源委，万折必东之。
小诗戏王驹甫请来早转约伯威德源得善彦和志伯西美粹夫及愚卿兄弟共不托一杯已有定例不设他味
周必大（宋代）

岩桂芙蓉映菊篱，小春仍上海棠枝。瓮头幸有茅柴酒，来看平园万户棋。
白麻头
贾似道（宋代）

麻头白面白如银，细丝透顶根根明。
更加青项长肥腿，战鬭之时必定赢。
和韵
虞俦（宋代）

粗衣粝饭不难供，有底令人芥蒂胸。但得千奴足吾事，不须万里建侯封。

缲丝何许逢园客，学稼谁能问老农。粗喜近来薪水给，免教雨外急村舂。
次韵昌龄西园十咏 其八 桂
王十朋（宋代）

丹霄休叹路难通，学取燕山种桂丛。异日天香满亭院，吾庐当似广寒宫。
青云交为司马恂如题 其一
徐溥（明代）

十年忝作青云侣，气谊如公落落然。昨夜看花出城去，同歌伐木醉春筵。
诸刹皆以石渠道水有至十馀里者感之赋诗
李纲（宋代）

庐阜秀江南，凝结尽云母。泉源乃云腴，甘冽固其所。

悬为瀑布垂，蹙作龙鸾舞。交流涧谷中，厥味皆钟乳。

僧坊有能事，致远劳汲取。凿石为通渠，计里不计步。

回环绕山麓，高下映檐庑。蜿蜿虹腰转，溜溜螭头吐。

沛然饮濯馀，灌溉及园圃。谁将创物智，作此济众祖。

暂劳逸则永，心一力乃举。岂惟小物然，万事尽如许。

吾道何其衰，寤寐慨思古。
寄秦曲靖树声
李希圣（清代）

国士无双秦少游，周南相望祗淹留。投荒万里疑非计，下笔千淹苦未休。

从古公卿排贾谊，即今节义数田畴。朝廷对食思颇牧，不道郎曹已白头。
送胡正字
王十朋（宋代）

武夷之山高崔嵬，武夷先生贤矣哉。山中高卧似孤竹，颜苍节劲清无埃。

吾君养老过西伯，不远千里归乎来。胸中万卷可医国，首荐廊庙真人才。

人言朝奏暮必逐，天颜独为忠言开。崇文三馆不浪辟，端为天下收奇瑰。

平时论议即涵养，富贵岂以三缄媒。西京老儒作符命，苍黄投阁良可哀。

何如皇朝有欧范，开口不惮干霆雷。先生学力到前辈，一时盛事光麟台。

宸衷宵旰急忠谠，伫观前席延邹枚。先生掉头竟不往，扁舟自载高风回。

道山游从尽英隽，顾我晚进宁容陪。梅花满枝柳弄色，赋诗送别同衔杯。

吾庐三径亦荒草，松菊怪我何迟徊。
赛神
陆游（宋代）

岁熟乡邻乐，辰良祭赛多。
荒园抛鬼饭，高机置神鹅。
人散丛祠寂，巫归醉脸酡。
饥鸦更堪笑，鸣噪下庭柯。
送上蔡谢梅斋赴召
葛绍体（宋代）

诏趣朝天去，春风半月程。
西湖花锦重，东越柳绵轻。
趋走输年少，谋猷让老成。
边烽半明灭，亩亩一关情。
御制太皇太后挽词四首
范祖禹（宋代）

八荒同轨寿原成，雨露俄悲岁律更。
晓日瞳曨开凤翣，春风缥缈转龙旌。
晨朝尚想趋金殿，飙驭难留返玉京。
宝册形容虽四字，谁知盛德莫能名。
和蒲大受王园泛舟用文老韵 其五
郭印（宋代）

晚风江色佳，水碧烟冥冥。聊持一壶酒，落日相与倾。

浮荣何预人，于焉乐此生。往来信扁舟，恍若空中行。
虞美人（春寒）
赵长卿（宋代）

东风卷尽辛夷雪。逆旅清明节。黄昏烟雨失前山。陟遍朱栏、酒噤不禁寒。

归来谁护衣篝火。倒拥文鸳卧。可堪连夜子规啼。唤得春归、人却未成归。
食圆用建昌使君叔父韵
张侃（宋代）

荆楚遗风在，琐碎陈佳筵。犹忆总丱时，兀坐空自怜。

老妻剂秫粉，夜永灯花偏。潋盌蔗浆秾，晴云绕目前。

翻匙玉比洁，胶齿珠相骈。我发日种种，流光自年年。

门无送酒人，谁能中圣贤。因试囊中术，妙处有机权。

由来寓于手，不在刀削圆。汎观天地间，几者物之先。

大阮精诗学，咏物巧回旋。虚名付傥来，默守终日乾。

吴生泥于方，所见何拘挛。三复叔兮什，华池水润咽。
嵩山下至德祠
吴文忠（宋代）

脱蹤岐阳迹已幽，默全忠孝复何求。
文身幸获辞姬祚，端委犹能化列侯。
无语存商先叩马，有心迓命待归牛。
象贤再见延陵季，十字碑题至德俟。
蝶恋花（快阁）
严仁（宋代）

杰阁青红天半倚。万里归舟，更近阑干舣。木落山寒凫雁起。一声渔笛沧洲尾。

千古文章黄太史。虱虱高风，长照冰壶里。何以荐君秋菊蕊。癯瓢为酌西江水。
奉挽近故制置侍郎畏斋先生吴公
度正（宋代）

人物雄三楚，师传自五峰。
求仁居广大，学道到从容。
世仰堂堂表，天知磊磊胸。
斯文真不幸，海内失儒宗。
钝庵诗为印长老作
饶节（宋代）

姑苏昔是吴王国，表里湖山本充塞。吴王亡后台观空，只有湖山亡不得。

斋钱吴越又富足，前身端受灵山嘱。平生佛事满东南，上下君民总纯熟。

阿师累世同此会，外家更是东南最。晚年彷佛传双林，乡里推高无与对。

阿师四海老行脚，偶向南阳露头角。他年欲识痴钝人，发长衲敝人谁觉。
次江州王知府叔坚韵 其四
张孝祥（宋代）

庐山突兀上霄汉，使君豪气与相酬。庐山虽好不足恋，归矣当为苍生谋。
赞水月观音
释法薰（宋代）

现自在端严相，起利他悲悯心。
水茫茫，月沉沉。
众生无尽，我顾方兴。
晓起复昏，泯去来今。
与尹师鲁第一书
欧阳修（宋代）

某顿首师鲁十二兄书记。前在京师相别时，约使人如河上，既受命，便遣白头奴出城，而还言不见舟矣。其夕，及得师鲁手简，乃知留船以待，怪不如约，方悟此奴懒去而见绐。

临行，台吏催苛百端，不比催师鲁人长者有礼，使人惶迫不知所为。是以又不留下书在京师，但深托君贶因书道修意以西。始谋陆赴夷陵，以大暑，又无马，乃作此行。沿汴绝淮，泛大江，凡五千里，用一百一十程，才至荆南。在路无附书处，不知君贶曾作书道修意否？

及来此问荆人，云去郢止两程，方喜得作书以奉问。又见家兄，言有人见师鲁过襄州，计今在郢久矣。师鲁欢戚不问可知，所渴欲问者，别后安否？及家人处之如何，莫苦相尤否？六郎旧疾平否？

修行虽久，然江湖皆昔所游，往往有亲旧留连，又不遇恶风水，老母用术者言，果以此行为幸。又闻夷陵有米、面、鱼，如京洛，又有梨、栗、橘、柚、大笋、茶荈，皆可饮食，益相喜贺。昨日因参转运，作庭趋，始觉身是县令矣，其余皆如昔时。

师鲁简中言，疑修有自疑之意者，非他，盖惧责人太深以取直尔，今而思之，自决不复疑也。然师鲁又云暗于朋友，此似未知修心。当与高书时，盖已知其非君子，发于极愤而切责之，非以朋友待之也，其所为何足惊骇？路中来，颇有人以罪出不测见吊者，此皆不知修心也。师鲁又云非忘亲，此又非也。得罪虽死，不为忘亲，此事须相见，可尽其说也。

五六十年来，天生此辈，沉默畏慎，布在世间，相师成风。忽见吾辈作此事，下至灶间老婢，亦相惊怪，交口议之。不知此事古人日日有也，但问所言当否而已。又有深相赏叹者，此亦是不惯见事人也。可嗟世人不见如往时事久矣！往时砧斧鼎镬，皆是烹斩人之物，然士有死不失义，则趋而就之，与几席枕藉之无异。有义君子在傍，见有就死，知其当然，亦不甚叹赏也。史册所以书之者，盖特欲警后世愚懦者，使知事有当然而不得避尔，非以为奇事而诧人也。幸今世用刑至仁慈，无此物，使有而一人就之，不知作何等怪骇也。然吾辈亦自当绝口，不可及前事也。居闲僻处，日知进道而已，此事不须言，然师鲁以修有自疑之言，要知修处之如何，故略道也。

安道与予在楚州，谈祸福事甚详，安道亦以为然。俟到夷陵写去，然后得知修所以处之之心也。又常与安道言，每见前世有名人，当论事时，感激不避诛死，真若知义者，及到贬所，则戚戚怨嗟，有不堪之穷愁形于文字，其心欢戚无异庸人，虽韩文公不免此累，用此戒安道慎勿作戚戚之文。师鲁察修此语，则处之之心又可知矣。近世人因言事亦有被贬者，然或傲逸狂醉，自言我为大不为小。故师鲁相别，自言益慎职，无饮酒，此事修今亦遵此语。咽喉自出京愈矣，至今不曾饮酒，到县后勤官，以惩洛中时懒慢矣。

夷陵有一路，只数日可至郢，白头奴足以往来。秋寒矣，千万保重。不宣。修顿首。
偈颂十七首
释智愚（宋代）

城东圣母坐莲台，大地众生正眼开。
与佛同生嫌见佛，一身难作二如来。
减字木兰花 前题
钟筠（清代）

风来水面。片片落花随涧转。莺语垂杨。佳句题成吐异香。

曈曈旭日。惆怅春风空独立。嫩绿残红。人在芙蓉水阁中。
收 其二
周紫芝（宋代）

庐峰今已卜菟裘，心共长江日月流。莫待西风彫绿草，速来随我上归舟。
宴德初书楼
林景熙（宋代）

楼高不二寻，已作百尺想。
中有湖海豪，开襟纳万象。
颇延素心人，谈笑落清响。
邻花吹午香，檐竹荐秋爽。
於中了行藏，此外断俯仰。
西楼富薰天，歌钟乐华敞。
百字令 秋莲
熊琏（清代）

临流一望，数阑珊几朵，馀香犹冽。水国炎氛原不著，一种芳心冰雪。

冷处逾清，描来益澹，影伴苍葭月。帘垂池上，繁华依旧凄切。

试看落落疏疏，波光掩映，画舫笙歌歇。消受湖天风露净，越觉美人幽绝。

翠盖将欹，红衣半褪，柳岸残蝉咽。西亭秋早，梦回应自凉彻。
踏莎行（政和丙申九江道中）
向子諲（宋代）

霭霭朝云，矜春态度。楚宫梦断寻无路。欲将尊酒遣新愁，谁知引到愁深处。

不尽长江，无边细雨。只疑都把愁来做。西山总不解遮栏，随春直过东湖去。
题青山寺
钱绅（宋代）

窈窕招提入翠微，碧波千顷照岩扉。白头人向斜阳立，黄帽僧冲细雨归。

芳树远从湖外见，残云纷绕雁边飞。分明一片佳山景，却忆松边笋蕨肥。
为友人解无妻之嘲
何梦桂（宋代）

自甘为牧犊，何不娶巫臣。鱼目长凄断，雉飞徒苦辛。

远衣无与寄，孤枕有谁亲。毋惜蛾眉买，黄金未是贫。
祭告南岳杂诗 其三
高珩（明代）

未入衡州郭，先见衡州城。城墙垂薜荔，大抵似巴陵。
次麻竹师孝廉见赠原韵即以书感
彭玉麟（清代）

无复军中唤史都，空留余恨失吞吴。只缘竖子无长策，不是彭郎误小姑。

大纛高牙看无引，奔狼突豕任长驱。唾壶击碎寻常事，一日愁浇酒百壶。
过樟木镇晚晴二首 其二
朱熹（宋代）

飞云极目疑梅岭，落日回头梦橘洲。从此不愁东路永，祇应西望转悠悠。
乌
李峤（唐代）

日路朝飞急，霜台夕影寒。联翩依月树，迢递绕风竿。

白首何年改，青琴此夜弹。灵台如可托，千里向长安。
和立斋蜡梅韵
王柏（宋代）

蜡花檀晕香如梅，撺号入谱名京垓。
立斋形容消息大，浓芳不受霜雪埋。
疎影横枝虽未足，淡淡中色搀先开。
薰然不待诗料理，诗人无奈清香催。
诗清香韵两奇绝，诗香相感从何来。
只缘人与花相似，心香洒洒俱无埃。
坡公衣钵何敢睨，简斋香酒非吾裁。
有时静听群儿读，绕树日走数百回。
仰头生意已如此，俯视百草方枯荄。
因遣乡书赠姜山嗣师
赵汝腾（宋代）

近市依湖十里间，扁舟朝往暮能还。
莫教老圃翻锄尽，留我他年葬骨山。
和家恭伯韵别曹扬休还涪陵五首
程公许（宋代）

春风有客梦刀头，政好将军侍太丘。
为惜交情留信宿，无端樯燕聒离愁。
偈颂二百零五首 其三十四
释正觉（宋代）

不居功，不合伴，脱体其间过一遍。梦觉船浮明月波，眼寒雪拥芦华岸。
庭池
释元肇（宋代）

窗外空无有，清池瞰屋除。去萍嫌碍月，留藻怕惊鱼。

夜雨知深浅，晨光透碧虚。时时来顾影，照见白髭疏。
闺情 其一
佚名（唐代）

千回万转梦难成，万遍千回梦里惊。总为相思愁不寐，纵然愁寐忽天明。
咏夭桃
孔绍安（唐代）

结叶还临影，飞香欲遍空。不意馀花落，翻沉露井中。
玉芙蓉·喜雨
冯惟敏（明代）

村城井水干，远近河流断，近新来好雨连绵。田家接口薥秫饭，书馆充肠苜蓿盘。年成变，欢颜笑颜，到秋来纳稼满场园。
初添野水涯，细滴茅檐下，喜芃芃遍地桑麻。消灾不数千金价，救苦重生八口家。都开罢，荞花豆花，眼见的葫芦棚结了个赤金瓜。
寄喻叔奇
赵蕃（宋代）

雨雪长安日，覊栖独旅时。
累觞欣会面，到处益潜悲。
旧识文章伯，今犹国子师。
何当一持节，来惠楚人为。
登无相绝顶旧有东坡题字今不复见
李彭（宋代）

深云蒙无相，斜日照崔嵬。惨澹天梯往，苍茫地势开。

巾裾拂河汉，谈话杂风雷。惆怅银钩处，归来首重回。
寄当涂赵少府炎
李白（唐代）

晚登高楼望，木落双江清。寒山饶积翠，秀色连州城。

目送楚云尽，心悲胡雁声。相思不可见，回首故人情。
上元日怀莫思微
王邦畿（明代）

上元逢令诞，稽首倍情亲。下士能闻道，众生常苦贫。

生今酬夙业，处古爱斯人。且看池边草，青回此日春。
次韵李举之立春四绝句 其一
洪适（宋代）

东皇先遣雪清尘，一夜山川眼界新。共喜太平今有象，更将歌舞为迎春。
颂古二十九首 其一
释师体（宋代）

走出门风相副称，东西南北更无人。看来不得韶阳老，未免儿孙惹客尘。
和鲍守次韵林德祖十四首
傅察（宋代）

恩分千里赏犹轻，好建精思李柏亭。
日映普壶融皎洁，风临玉树发葱青。
高名竞慕蒲葵扇，雅操宁施刻镂屏。
梦得惠连青草句，虚传李白是金星。
夔路十贤 白文公
王十朋（宋代）

赋咏穷三峡，乐天在忠州。苟不以直道，亦如元与刘。
林同年被檄来体访民租寓僧舍有诗因次韵
洪咨夔（宋代）

河水清兮有县特，东方作矣未解襦。
寄声卿自用卿法，我独举酒留诗臞。
题王母庙
刘沧（唐代）

寂寥珠翠想遗声，门掩烟微水殿清。拂曙紫霞生古壁，

何年绛殿下层城。鹤归辽海春光晚，花落闲阶夕雨晴。

武帝无名在仙籍，玉坛星月夜空明。
次张彦辅栖贤之作
朱熹（宋代）

融冶何年事，停杯莫问天。祇今从痼疾，畴昔似因缘。

倾耳真三峡，投文沕九渊。兰亭那得此，犹足致群贤。
渔村杂句十首
薛嵎（宋代）

白云相顾尚依依，十载江湖负宿知。
时事未容轻所学，山中依旧只吟诗。
道中即事 其一
姚勉（宋代）

路盘山行崖插天，侬行山头下有船。逆船上迟步行速，舟人指侬誇为仙。
摸鱼儿 春光
李裕翁（宋代）

计江南、许多风景，繁华只在晴昼。些儿淡沲冲融意，到处粘花昼柳。

疏雨后。更艳艳绵绵，泼眼浓如酒。飞浮宇宙。但借日浮香，随烟昼物，巧笔画难就。

惆怅处，曾记苏堤携手。十年惊觉回首。苍埃霁景成阴晦，湖水湖烟依旧。

凝望久。问燕燕莺莺，识此年华否。长门别有。脉脉断肠人，柔情荡漾，长是为伊瘦。
题美人背面欠伸图
陈镒（明代）

东风背立好腰肢，脉脉含情睡起时。若使画工开正面，罗虬应不咏红儿。
妇人挽词
王庭圭（宋代）

奔月姮娥魂已清，锦囊空贮诰封荣。穆家酥酪盈门贵，谢氏芝兰满砌生。

风散采云吹碧落，霜飘寒菊堕红英。佳城万古凄凉地，陇水东流猿夜声。
卜算子·竹里一枝梅
向子諲（宋代）

岁见梅追和一首，终恨有儿女子态耳
竹里一枝梅，雨洗娟娟静。疑是佳人日暮来，绰约风前影。
新恨有谁知，往事何堪省。梦绕阳台寂寞回，沾袖余香冷。
真珠帘（寿内人六十）
陈著（宋代）

闲居是念随云散。琴帘底、却自平生心满。百二十年期，笑道今平半。一味齑盐清得瘦，婉娩似、梅花香晚。相伴。老霜松宁耐，溪山寒惯。

探借十日前春，小杯盘、也做寿筵模范。绕膝舞斑衣，有酒从他劝。但任真来浑是处，梦不到、笙歌瑶燕。双健。任旁人播尽，风流眉案。
旅次商山
赵嘏（唐代）

役役依山水，何曾似问津。断崖如避马，芳树欲留人。

日夕猿鸟伴，古今京洛尘。一枝甘已失，辜负故园春。
明妃
吕本中（宋代）

秦人彊盛时，百战无逡巡。汉氏失中策，清边烽燧频。

丈夫不任事，女子去和亲。君王为置酒，单于来奉珍。

朝辞汉宫月，暮随胡地尘。鞍马白沙暮，旃裘黄草春。

人生在相合，不论越与秦。但取眼前好，莫言长苦辛。

君看轻薄儿，何殊胡地人。
梁山大雪
文同（宋代）

严风吹屋鸣，向晓尤凛冽。
应从北山上，一夜吹猛雪。
幽人不能饮，身体冷如铁。
空向龙具中，苦吟声不绝。
赋陈太史所築凌云亭四首
刘宰（宋代）

太史曾题仲举舆，子虚赋就压蓬卢。
终然不负凌云志，会向蓬莱顶上居。
短歌
王贞白（唐代）

物候来相续，新蝉送晚莺。百年休倚赖，一梦甚分明。

金鼎神仙隐，铜壶昼夜倾。不如早立德，万古有其名。
张安国为朱黄二豪作传索赋诗
王质（宋代）

二豪名字遍人间，未许痴儿见一斑。俯仰半生双鬓秃，是非千古寸心关。

向来踪迹埋空谷，老去文章满道山。我有诗书三十乘，肯来相伴小窗閒。
十一月十九日同余退如大进韩璞园琮王亮斋右弼集饮任伯卿官斋 其五
朱景英（清代）

漫于人地指兜鍪，插架牙签富邺侯。听取扶风豪士咏，建安横槊属并州。
梅花集句 其二○二
李龏（金朝）

枯株围古寺，老怪昔谁栽。水国花开早，疏花晚自开。
浩西堂见和因再用韵
释绍嵩（宋代）

道方时险拟如何，今古疏愚似我多。
否去泰来终可待，尚须客裹访蹉跎。
新竹
刘兼（唐代）

近窗卧砌两三丛，佐静添幽别有功。影镂碎金初透月，

声敲寒玉乍摇风。无凭费叟烟波碧，莫信湘妃泪点红。

自是子猷偏爱尔，虚心高节雪霜中。
河之水赠草亭狄隐君归京城
刘崧（元代）

河之水，瀰而黄，十月北风吹大霜，送子欲往愁无梁。

斲冰嵯峨冻地裂，鸹鸧呼寒堕其翮。单车匹马从南来，踣铁交蹄五花白，北渡河流望燕月。

初月剪剪如弯眉，征夫道上愁别离。青峰石壁猿夜啼，橡粟寒落林头枝。

何年结亭海子隅，亭成祇爱西山住。閒歌白石看秋云，却卧紫萝听暮雨。

门前十二杨柳株，可以坐钓秋江鲈。画船丝发照碧水，风骨自是仙人徒。

人言京国求官好，君独辞官事幽讨。西山白雪深于云，期子餐之以终老。
春雨
杨载（元代）

濛濛春雨暗重城，莽若山林云气生。驾过东朝沾羽盖，仗移前殿湿霓旌。

苍松密掩岩头鹤，翠柳深藏谷口莺。明日不愁花烂熳，新晴陌上有人行。
解语花 花烛词
陈世祥（清代）

柳知偷眼，梅待吹唇，熨袖风痕皱。碧纱窗里，薰云锦、恰恰早春皱候。

十二红灯，刚捧出、步摇香溜。争夸道、天上神仙，来作人间偶。

畅好月明如昼。索存存款款，着意消受。铜龙初漏。

卿当倦、红烛影沉知否。文鸳并宿，得多少、玉偎花逗。

祝二乔、携手兰堂，紫毳雏双授。
罗浮山三十咏 其九
成鹫（清代）

终朝役役叹吾曹，络马穿牛共一牢。野茧结成空自缚，文蛾飞一不堪缫。

重楼变幻随孤蜃，大地浮沉仗六鳌。何处藏身没踪迹，华亭船子自家操。
谒留侯祠
郑善夫（明代）

吾慕张子房，乃是紫霞客。志士有苦心，麟趾暂驱策。

功隳博浪沙，折节下黄石。谈笑用汉祖，毕志任所适。

神山逝朱凤，鸷鸟空累百。
金缕曲 和叶深中韵
陈祖绶（清代）

豪兴飞三雅。醉春风、声声听起，曼歌偷暇。天上劫尘今扫未，恨是鼠狐城社。

那计及、百年婚嫁。去了向平心愿事，抱蟫残、兀坐青灯下。

催笳吹，丽谯夜。

淋漓喷墨君休讶。被新愁、绊牵人意，蜡花红谢。犹道虬龙坚干在，拚守岁寒描写。

检图幅、似真疑假。雪重山中和鹤睡，玉交枝、定抵连城价。

天涯泪，冷斋话。
破船
杜甫（唐代）

平生江海心，宿昔具扁舟。岂惟青溪上，日傍柴门游。

苍皇避乱青，缅邈怀旧丘。邻人亦已非，野竹独修修。

船舷不重扣，埋没已经秋。仰看西飞翼，下愧东逝流。

故者或可掘，新者亦易求。所悲数奔窜，白屋难久留。
南池宴钱子辛，赋得科斗
韦应物（唐代）

临池见科斗，美尔乐有馀。不忧网与钩，幸得免为鱼。

且愿充文字，登君尺素书。
晚晴信步至城东草堂主人开樽留酌
孙一元（明代）

东风吹晚步，拄杖散閒身。燕掠春阴薄，鸠鸣桑叶新。

过君文杏馆，呼我谪仙人。政有烟霞骨，还知麋鹿亲。
江城梅花引·逋仙千载独知心
佚名（宋代）

逋仙千载独知心。别无人。泪痕深。长是自开自落自成阴。白石後来疏影句，饶绮丽，总输他、清浅吟。伤情。伤情。角中声。夜沉沉。更捣砧。欲雪未雪、天欲老，云气昏昏。梦绕西湖路渐不堪行。人已骑驴毡笠去，留恨也，仗梅花、说与君。
沁园春
陈人杰（宋代）

南金又赋无愁。予曰：丈夫涉世，非心木石，安得无愁时，顾所愁非如尔。杜子美平生困踬不偶，而叹老羞卑之言少，爱君忧国之意多，可谓知所愁矣。若于著衣吃饭，一一未能忘情，此为不知命者。故用韵以反骚。

我自无忧，非用攒眉，今忧古忧。叹风寒楚蜀，百年受病，江分南北，千载归尤。洛下铜驼，昭陵石马，物不自愁人替愁。兴亡事，向西风把剑，清泪双流。
边头。依旧防秋。问诸将君恩酬未酬。怅书生浪说，皇王帝霸，功名已属，韩岳张刘。不许请缨，犹堪草檄，谁肯种瓜归故邱。江中蜃，识平生许事，吐气成楼。
貂裘换酒 题陈衡山梧月山馆图
胡薇元（清代）

雨霁月衔，月洗秋郊，绿阴如罥，菭痕黏屐。小舸黔江双桨下，山馆罗含旧宅。

天不许，竟耽泉石。正好著书帘影窣，泛沧溟远作浮槎客。

看空阔水云色。奇编海外搜遗籍。有多少汉唐罕觏，瀛寰妙墨。

曩岁题衿联轼辙，弟五才名尤藉。剪窗烛又同瑶席。

回首孤鸿寻爪印，据槁梧、漫掷刘蕡策。歌楚些澹将夕。
得舍弟书
姚合（唐代）

亲戚多离散，三年独在城。贫居深稳卧，晚学爱闲名。

小弟有书至，异乡无地行。悲欢相并起，何处说心情。
赋得君马黄送黄翰林
祝允明（明代）

君马黄，臣马骊，骖以骥马来何迟。骊马善折轴，骥马不失驰。

天闲卫龙驭，终不到瑶池。
长至日上公献寿
张叔良（唐代）

凤阙晴钟动，鸡人晓漏长。九重初启钥，三事正称觞。

日至龙颜近，天旋圣历昌。休光连雪净，瑞气杂炉香。

化被君臣洽，恩沾士庶康。不因稽旧典，谁得纪朝章。
正月十六夜泊舟槜李城下时天霁月出漫赋二首 其一
卢龙云（明代）

万里途方半，千金夜未休。去年今夕酒，一别几般愁。

士女争浮舫，笙歌别上楼。寥寥天畔客，漂泊正孤舟。
蜀僧宗杰来乞诗三日不去作长句送之
陆游（宋代）

看遍东南数十州，寄船却泝蜀江秋。
孤云两角山亡恙，斗米三钱路不忧。
万里得诗长揖去，它年挈笠再来不？放翁烂醉寻常事，莫笑黄花插满头。
溪月吟答吴一斋 其二
史鉴（明代）

西山一何高，东海一何深。惟应天上月，得见两边心。
挽金陵倪处士侍郎谦之族人李太常作志
程敏政（明代）

家住修文巷，俄然梦不醒。谱通宗伯系，冢勒太常铭。

猗顿千金产，童乌一卷经。不堪人堕泪，择葬近新亭。
郭补生朝
李石（宋代）

汾阳家世郎官星，百里隐隐闻雷声。
德人所至有别样，不向尺雷求能名。
上官嗔骂吏束湿，日下廪庾堆如京。
此时桃李出谈笑，溪邑井井山风清。
东林香火远公社，长官得暇来寻盟。
云间春茗试新瀹，月里禅心须细评。
今朝还有寿者相，松椿龟鹤纷喧争。
高人著意供一默，富贵浮云双眼明。
答圆悟偈
学庵道人（宋代）

露柱抽横骨，虚空弄爪牙。直饶玄会得，犹是眼中沙。
浪淘沙二首_
皇甫松（唐代）

滩头细草接疏林，浪恶罾船半欲沉。
宿鹭眠洲非旧浦，去年沙觜是江心。

蛮歌豆蔻北人愁，松雨蒲风野艇秋。
浪起鵁鶄眠不得，寒沙细细入江流。
偈颂十七首
释师范（宋代）

旧岁今宵去，去去实不去。
新年明日来，来来实不来。
万古长空无变异，循环日月空相催。
松江晚泊
吴融（唐代）

树远天疑尽，江奔地欲随。孤帆落何处，残日更新离。

客是凄凉本，情为系滞枝。寸肠无计免，应只楚猿知。
为妻作生日寄意
李郢（唐代）

谢家生日好风烟，柳暖花春二月天。
金凤对翘双翡翠，蜀琴初上七丝弦。
鸳鸯交颈期千岁，琴瑟谐和愿百年。
应恨客程归未得，绿窗红泪冷涓涓。
述感十五首 其八
吴当（元代）

世爵推勋阀，元戎典禁兵。营分龙虎卫，势接凤凰城。

烽火迷千里，烟尘犯两京。临危忘勇决，何以答升平。
守襄都统制牛公
刘麟瑞（元代）

将军志喜竖降幡，偏将能知大义存。头触危楼轻烈燄，脰经孤馆凛忠魂。

声沈刁斗摧城影，尘掩干将渗血痕。世远事殊遗老尽，更无人解说襄樊。
薛林二太尉特排乐语口号
沈与求（宋代）

三吴分野直中台，一目惊传二相来。桃李蹊间分组绶，湖山影里炫尊罍。

清谈道旧真难继，浅笑追欢许易陪。须为故人成径醉，已闻双旌下银台。
迎仙道中二首
李弥逊（宋代）

壶山孤秀似西山，道上归人洗眼看。
到我西山山有伴，不知谁伴此山闲。
散淡花
释函可（明代）

青茎发红葩，萧疏间山翠。厥根众瓣攒，大都菘白类。

性既和且众，微苦亦有致。其味信足嘉，其名亦足纪。

安得散淡人，相与长甘此。
郭外
李佳（清代）

佣书已罢浑无事，出郭寻春不厌遥。桑桑满畴蚕妇喜，麦田三月雉媒骄。

香雏美酒村前市，画鹢垂杨水外桥。岁晚傥营三亩宅，故人栖隐许相招。
大酺 京邸送王梦湘下第旋济南
易顺鼎（清代）

对水边镂，花下馆，芳踪草草无据。艳才都减尽，只尊前添得，鬓丝如许。

彩笔花残，青衫叶冷，憔悴凤城羁旅。飘零犹自好，问因甚啼鹃，尽催归去。

又叙别筝堂，湘弦断雁，写成悽语。

征轮还暂驻。愁回首、但见离亭树。君认取、银屏六曲。

水叠云重，分明画出天涯路。料吟魂一点，直销到、乱山深处。

谁念铜驼俊侣。转瞬东风，吹作海天萍絮。相思几回朝暮。
游焦山
王存（宋代）

连山拥沧江，峭绝视兹鲜。由来一气结，殊不丽众巘。

林深鸟声悦，境静人自远。方吾抱幽介，对此万虑遣。
雪
于石（宋代）

天地混一色，楼高试卷帘。
青山新面目，老树换须髯。
夜皎月千里，晴暄雨四檐。
岂无寒馁者，僵卧在穷阎。
豫章上游江中有道观盖尸坚吾游仙之地三首·
曾丰（宋代）

弱水空传三万里，瀛洲只隔一重关。
渡船莫傍梅花岸，岸上吾疑是世间。
题萧照山水
舒岳祥（宋代）

何人一舸下清溪，列壑攒峰想旧栖。
不雨石林元自湿，无云山路只长迷。
题水云亭刘升道福唐所居
朱翌（宋代）

沙合南台会有期，沙边筑屋俯清漪。
宋香陈紫丹成后，渭绿湘斑族盛时。
长者时怀流水念，老兄元爱白云知。
一尘不到忘言处，云在青天水在池。
代上余太宰生辰
强至（宋代）

瑞挺真儒翊圣时，沩山秀气育丰规。
庆符昌运千龄会，前应中秋十日期。
天上光连奎昴宿，人间身占凤凰池。
枌榆暂领旬宣寄，荣诞衣冠祝寿眉。
杭州巽亭
苏舜钦（宋代）

公自登临辟草莱，赫然危构压崔嵬。凉翻帘幌潮声过，清入琴尊雨气来。

畴昔江山何处好，生平怀抱此中开。东南地本多幽胜，此向东南特壮哉。
再次韵呈徐漕
许及之（宋代）

留台心与天等慈，违春觅雪回象滋。计台心与留台似，贺版趣遣琼瑰辞。

白战场前受降北，笔补造化戈却日。郢中之曲信寡和，鼓宫宫动能者职。

我欲十驾期相从，今见老子其犹龙。径须乞公玉蕊佩，去上绝顶瑶台宫。

下视尘寰一何有，天地交光落吾酒。酌公云梦公莫辞，能费公吟几叉手。
嘉泰二年恭上太皇太后尊号八首 其八
郊庙朝会歌辞（宋代）

麟趾袅蹄，我宝斯刻。碝磩采致，载备斯册。眉寿万年，诒谋燕翼。

于赫汤孙，克绵永福。
奉和圣制幸韦嗣立山庄应制
李峤（唐代）

万骑千官拥帝车，八龙三马访仙家。

凤凰原上开青壁，鹦鹉杯中弄紫霞。
泛月夜归
施枢（宋代）

短艇冲寒泛浅沙，满溪明月浸芦花。
忽惊远岸灯光发，篱落肃疏一两家。
妇女之孝二十首·卫女
林同（宋代）

归宁不可得，何以写吾忧。
不似肥泉水，悠悠淇上流。
题佛鉴禅师语录后
释慧古（宋代）

流水高山不在弦，等闲成曲又成篇。列珊瑚树枝枝好，撒水银珠颗颗圆。

挥落禅关无少滞，增添衲子几重冤。拟于纸上明端的，争似当机自造玄。
和宗秀才惠诗七首
廖行之（宋代）

有道如君方杜门，无能惭我亦乘轩。
殷勤好在经纶学，早晚亲承雨露恩。
九锁山十咏·丹泉
吕同老（宋代）

觱沸槛外泉，远出天柱阳。
清音映空谷，潜波涣寒塘。
昔人养灵芝，长年此山旁。
金骨换玉髓，素虬朝紫皇。
尚余浴丹池，神光透扶桑。
蓬莱几扬尘，兹泉日泱泱。
我愿涤世纷，朗咏三元章。
手持北斗杓，下酌流霞浆。
天柱峰
刘安上（宋代）

天柱峰头星斗红，月明秋殿玉玲珑。仙人夜半来吹笛，骑著吴江小赤龙。
百字令·半堤花雨
褚生（宋代）

半堤花雨。对芳辰消遣，无奈情绪。春色尚堪描画在，万紫千红尘土。鹃促归期，莺收佞舌，燕作留人语。绕栏红药，韶华留此孤主。
真个恨杀东风，几番过了，不似今番苦。乐事赏心磨灭尽，忽见飞书传羽。湖水湖烟，峰南峰北，总是堪伤处。新塘杨柳，小腰犹自歌舞。
招子骏尧夫
司马光（宋代）

虚牖延朝光，高林散晴蔼。
深夏犹清和，闲斋亦爽垲。
离群才缠宿，跂伫心已痗。
揪枰颇光洁，置设俨相待。
轩车能朅来，鸡黍足充馁。
偈二十首
释鼎需（宋代）

昨夜三更转向西，昏昏宇宙几人迷。
澄潭影转风初息，孤狖微闻岭外啼。
赠电目相士
何梦桂（宋代）

知君说相压南州，相我空贻白发羞。但得羊裘归钓泽，安知燕发去封侯。

穷通有分都休问，出处难言已自谋。一笑相看出山去，逢人莫道见壶丘。
王祈伊中秋不见月四首
陆文圭（元代）

中秋万里共阴晴，曾记坡翁最善评。
谁信九宵风雨外，群仙正赏月华明。
寄论翊
刘敞（宋代）

走马平舒道，初日明三峰。岚光共淡荡，千丈青芙蓉。

伊昔临画共，但爱神仙踪。安知复壮丽，翰墨难为工。

我行天地间，异景曾此逢。至今想见之，秀气常冲融。

世事劳人生，壮年成老翁。山中定见佳，恨未与君同。
生日自祝
王若虚（金朝）

空囊无一钱，羸躯兼百疾。况味何萧条，生意浑欲失。

清晨问喧呼，亲旧作生日。我初未免俗，随分略脩饰。

举觞聊自祝，醉语尽情实。神仙恐无从，富贵安可必。

脩短卒同归，何足喜与戚。一祈粗康强，二愿早闲适。

衣食无大望，但要了晨夕。万事不我撄，一心常自得。

优游终吾身，志愿从此毕。
敕赐宁王池宴
张九龄（唐代）

贤王有池馆，明主赐春游。淑气林间发，恩光水上浮。

徒惭和鼎地，终谢巨川舟。皇泽空如此，轻生莫可酬。
登梧州郡城奉和管慕云太史管时分守苍梧
郑学醇（明代）

南交十月早霜微，云物苍苍拂曙晖。地险戍楼依郭转，时平烽火近郊稀。

海门蜃散千艘集，铜柱烟和独鹤归。百队貔貅閒战斗，空多营马入秋肥。
靖安道中见梅
赵鼎（宋代）

尘容俗状早知非，脱迹归来喜复悲。陇上人遥千万里，江边花发两三枝。

兵戈阻绝书难到，雪霰飘零雁去迟。跋马东风一回首，落英还与泪纷披。
弘治二年述职泊南京上新河和大里府吴守韵
王佐（汝学）（明代）

浩浩大江流，行人古渡头。万年初日丽，六代暮烟愁。

吴楚舟航地，唐虞岳牧秋。紫宸仍昨梦，北望绿云浮。
谒金门 寄汉槎兄塞外 见《今词初集》、《瑶华集》、《词综》、《词雅》
吴文柔（清代）

情恻恻。谁遣雁行南北。惨淡云迷关塞黑。那知春草色。

细雨花飞绣陌。又是去年寒食。啼断子规无气力。欲归归未得。
寄倪元镇六首 其三
王畦（元代）

茅屋柴门少市人，时看麋鹿走踆踆。风前忽见飞花堕，想是山中又一春。
寄徐秋涧 其一
张汝勤（宋代）

年来触事绝尘想，夜梦有时缘故人。何日秋风归兴动，桂花香里著吟身。
念奴娇 雨窗怀松之南水
陈维崧（清代）

丝丝点点，听檐前、不住隔纱窗滴。一片浓云遮远岫，那辨铜官离墨。

宝鼎香焦，画廊花瘦，阮又无心摘。茶烟飏起，细煎花乳翻白。

几日梅子应黄，先将些雨，送个愁消息。我在家乡愁欲死，何况异乡羁客。

箬帽停舟，衲衣持钵，买酒还无直。知他何处，水边拖尽吟屐。
送蒙斋赴召六首
包恢（宋代）

四世凡五公，贵盛古自昔。
於我如浮云，光前在仁宅。
仰观我（上契去大加糸）斋，江汉濯之白。
下视世所羡，腰黄眼前赤。
度越此流辈，人何啻千百。
希舜尘野居，介然有如石。
尝为耳目人，天子屡前席。
义难若是恝，命岂可终逆。
非如一小官，去就惟我适。
况当有道时，丘自不与易。
世方厄三空，实当有长策。
心肝奉至尊，忧劳敢云斁。
行矣金玉声，智勇全赵璧。
听杜将军帐下儿歌 其二
仇远（元代）

靴尖蹴城城未颓，马箠填河河未满。十岁健儿下马行，两足胡为自长短。
冬夜书事寄两省阁老
姚合（唐代）

天寒渐觉雁声疏，新月微微玉漏初。
海峤只宜今日去，故乡已过十年馀。
发稀岂易胜玄冕，眼暗应难写谏书。
阁下群公尽高思，谁能携酒访贫居。
寄李鹤田
汪元量（宋代）

文江别后又三年，别后三年诗几篇。
老去莫思身外事，命穷甘作饮中仙。
天阴雨溼龙归海，云淡风轻鹤在田。
回首西湖湖上路，新蒲细柳为谁妍。
舟人言泛海不见飞鸟则渐至大洋，盖水禽陆栖
孙元衡（清代）

天无鸿雁水无鸥，烟雨茫茫我即浮。已识功名如嚼蜡，逍遥偶逐大鹏游。
和眉守周尹正孺端公春游醴泉
冯山（宋代）

捧拥行飞盖，嬉游立避骢。风烟寒食近，笑语故人同。

乐转诸天外，川平一掌中。回头相与愧，容易出尘笼。
虞察院生日
姜特立（宋代）

自辍清班素望崇，凛然争仰柏台风。
大奸钜猾宜深屏，且避当年御史骢。
思佳客·其三
陈允平（宋代）

锦幄沉沉宝篆残。惜春无语凭阑干。庭前芳草空惆怅，帘外飞花自往还。
金屋静，玉箫闲。一尊芳酒驻红颜。东风落尽荼蘼雪，满院清香夜不寒。
林子归闽未果复至东齐赋赠
李锴（清代）

借问故人归去无，相逢摇落岁华徂。寒衣未授关河冷，匹马重华海岱孤。

万户长安稀地主，三秋苦雨熟泥涂。闽江回首音尘隔，不信南飞是鹧鸪。
南溪暮立
杨万里（宋代）

溪影明霞新月底，水声乱石嬾沙间。
欲皈小为鱼儿住，更年跳波玊一环。
湖上望庐山
孙鲂（唐代）

辍棹南湖首重回，笑青吟翠向崔嵬。

天应不许人全见，长把云藏一半来。
用前韵答黄一翁五首 其五
王炎（宋代）

青云诸贵人，鸣玉朝未央。我无封侯骨，难入鹓鹭行。

生女不出门，生男志四方。十年九不就，食荠苦我肠。

未能返故园，且可归醉乡。细君谕此怀，春溜鸣糟床。
西江月（送公棠戎）
陈著（宋代）

钱影何曾过眼，笔头那肯亏心。系门瘦马影沈沈。夜柝不惊春系。

一去轻如蕉梦，三乡都是棠阴。等闲换取印黄金。催上云程新任。
述怀五十三首 其五十一
周是修（明代）

君去日已远，妾在当何如。风烟眇吴越，徒此长嗟吁。

所愿山可眇，复愿海可枯。山眇为平地，海枯成坦途。

万里无寸险，一日可回车。
颂证道歌·证道歌
释印肃（宋代）

舍妄心，取真理，
猛火聚中求冷水。胜势婆罗请上山，
须臾便入三摩底。
感怀
方岳（宋代）

拄入风烟更一层，瘦藤对倚玉崚嶒。
左花右竹自昭穆，春鹤秋猿相友朋。
五亩园为终老计，半间云住在家僧。
蹲鸱生奶菰如臂，莫道山翁百不能。
婕妤怨
皇甫冉（唐代）

花枝出建章，凤管发昭阳。
借问承恩者，双蛾几许长。
化阿
吕陶（宋代）

子奇昔稚齿，得官化阿城。齐君疑其幼，且悔寄任轻。

同车载白首，教告力奉行。一日铸剑戟，二日促农耕。

官仓不积粟，武库皆无兵。魏人错料事，来战欲荡平。

阿俗且感义，子弟从父兄。小邑抗大国，魏败齐以宁。

千年陵谷变，犹有化阿声。乃知谋人国，自古须老成。